Document ID: 31996R2406

Ir-Regolament tal-Kunsill (KE) Nru 2406/96
tas-26 ta' Novembru 1996
li jistabbilixxi standards komuni għall-marketing għal ċerti prodotti ta' l-industrija tas-sajd
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq fil-prodotti ta' l-industrija tas-sajd u ta' l-akwakultura [1], u b'mod partikolari l-Artikolu 2(3) tiegħu,
Wara li kkunsidra l-proposta mill-Kummissjoni,
Billi ġew stabbiliti standards ta' tqegħid fis-suq għal ċerti speċi ta' ħut mir-Regolament (KEE) Nru 103/76 [2] u għal ċerti speċi ta' krostaċi mir-Regolament (KEE) Nru 104/86 [3]; billi issa hemm bżonn li jsiru emendi ġodda estensivi għal dawn ir-Regolamenti sabiex jiġu riflessi l-iżviluppi fis-suq u l-bidliet fil-prattiki tal-kummerċ; billi għalhekk huwa meħtieġ li dawn id-dispożizzjonijiet jiġu riveduti għal kollox, fi strument legali wieħed, biex jiġi żgurat li huma ċari u li jistgħu jiġu applikati b'mod xieraq; billi konsegwentement, ir-Regolamenti (KEE) Nru 103/76 u (KEE) Nru 104/76 għandhom jiġu ssostitwiti;
Billi l-għanijiet ewlewnin ta' l-istandards komuni ta' tqegħid fis-suq għal prodotti ta' l-industrija tas-sajd huma li tittejeb il-kwalità tal-prodotti u għalhekk jiffaċilitaw it-tqegħid fis-suq għall-benefiċċju kemm tal-produtturi kif ukoll tal-konsumaturi; billi, minħabba li l-prodotti ta' l-industrija tas-sajd mhumiex ipproċessati u jinbiegħu friski jew imkessħin, il-kwalità tagħhom hija stabbilita fil-biċċa l-kbira mill-freskezza tagħhom, li hija valutata fuq il-bażi ta' kriterji oġġettivi permezz ta' l-eżaminazzjoni organopletika; billi, jekk grupp ta' prodotti ta' l-industrija tas-sajd għandhom jkunu friski b'mod uniformi, huma għandhom jikkonsistu fi prodotti ta' l-istess speċi, u jistgħu jiġu biss mill-istess postijiet tas-sajd u mill-istess vapur;
Billi għandu jiġi stabbilit numru żgħir iżda xieraq ta' kategoriji ta' freskezza bbażati fuq gradazzjonijiet għal gruppi ta' prodotti ndividwali; billi, iżda, minħabba l-bżonn li jiġu megħjunin il-prodotti ta' kwalità, sa l-aktar tard mill-1 ta' Jannar 2000, mhux il-kategoriji ta' freskezza kollha għandhom jitħallew jikkwalifikaw għal mekkaniżmi ta' l-intervent ntrodotti bħala parti mill-arranġamenti ta' l-organizzazzjoni tas-suq;
Billi l-istandards komuni ta' tqegħid fis-suq huma mmirati wkoll sabiex jiddefinixxu karatteristiċi ta' kummerċ uniformi għall-prodotti imsemmija tul is-suq kollu tal-Komunità sabiex ma jkunx hemm tgħawwiġ fil-kompetizzjoni u, t-tieni nett, sabiex jagħtu l-possibilità li l-arranġamenti tal-prezzijiiet ta' l-organizzazzjoni tas-suq jiġu applikati b'mod uniformi; billi, għal dak il-għan, għandu jkumn hemm ħtiġiet li prodotti ta' l-industrija tas-sajd jiġu ggradati fuq il-bażi tal-kategoriji tad-daqs stabbiliti skond il-piż jew, f'xi każijiet individwali, skond id-daqs;
Billi l-istandards komuni ta' tqegħid fis-suq japplikaw meta l-prodotti kollha nvoluti, ta' oriġini mill-Komunità jew minn pajjiżi terzi, maħsubin għall-konsum mill-bnedmin, qegħdin jinbiegħu għall-ewwel darba fit-territorju tal-Komunità; billi l-livelli japplikaw mingħajr ħsara għal regoli ta' saħħa jew għal regoli addottati bħala parti minn miżuri ta' konservazzjoni ta' ħażniet; billi b'mod partikolari huwa importanti li wieħed jiftakar l-importanza primarja, f'kull ċirkostanza, ta' kwalunkwe daqs minimu bijoloġiku fis-seħħ, kontra d-daqsijiet minimi stabbiliti għal prodotti ta' l-industrija tas-sajd mill-istandards komuni ta' tqegħid fis-suq;
Billi l-applikazzjoni ta' l-istandards komuni ta' tqegħid fis-suq għal prodotti li jiġu minn pajjiżi terzi tfisser li għandu jintwera tagħrif addizzjonali fuq l-imballaġġ; billi dan it-tagħrif hemm bżonn li jintwera, madankollu, fejn il-prodotti jinġiebu fil-Komunità permezz ta' vapuri li jtajru l-bandiera ta' pajjiż terz taħt l-istess kondizzjonijiet tal-qabdiet tal-Komunità;
Billi, minħabba l-prattiċi normali fil-biċċa l-kbira ta' l-Istati Membri, huwa tal-parir li l-industrija għandha tiggrada l-prodotti tas-sajd għall-freskezza u d-daqs; billi, bil-ħsieb partikolari li tiġi evalwata l-freskezza fuq bażi ta' kriterji organopletiċi, għandha ssir dispożizzjoni għall-kollaborazzjoni ta' l-esperti maħturin għal dan il-għan mill-organizzazzjonijiet tal-kummerċ interessati;
Billi, sabiex iżommu lil xulxin informati, kull Stat Membru għandu jforni lill-Istati Membri l-oħra u lill-Kummissjoni b'lista ta' l-ismijiet u l-indirizzi ta' l-esperti u l-organizzazzjonijiet tal-kummerċ interessati,
ADOTTA DAN IR-REGOLAMENT:
A. Dispożizzjonijiet ġenerali
L-Artikolu 1
1. Dan ir-Regolament jistabbilixxi għal ċerti prodotti ta' l-industrija tas-sajd, l-istandards komuni ta' tqegħid fis-suq kif hemm dispożizzjoni għalihom fl-Artikolu 2 tar-Regolament (KEE) Nru 3759/92, hawn taħt imsejjaħ ir-"Regolament bażiku".
2. Għall-għan ta' dan ir-Regolament:
"tqegħid fis-suq" għandha tfisser l-ewwel offerta għall-bejgħ u/jew l-ewwel bejgħ, fuq territorju tal-Komunità, għall-konsum mill-bniedem;
"lott" għandha tfisser kwantità ta' prodotti ta' l-industrija tas-sajd ta' speċi partikolari li ġiet soġġetta għall-istess trattament u tista tkun ġiet mill-istess postijiet tas-sajd u mill-istess vapur;
"postijiet tas-sajd" għandha tiġi interpretata bħala l-isem normali mogħti mill-industrija tas-sajd lill-post fejn saru qabdiet;
"preżentazzjoni" għandha tfisser il-forma li fiha l-ħut jiġi mibjugħ, bħala sħiħ, imnaddaf, bla ras, eċċ.;
"parassita viżibbli" għandu jfisser parassita jew grupp ta' parassiti li għandu/għandha daqs, kulur jew tessut li jintgħaraf b'mod ċar mit-tessuti tal-ħut u li tista' tarah mingħajr mezzi ottiċi ta' l-ingrandiment u taħt kondizzjonijiet tajba ta' dawl għal viżjoni umana.
3. (a) Id-dispożizzjonijiet ta' dan ir-Regolament li għandhom x'jaqsmu ma' kategoriji ta' freskezza ta' prodotti tas-sajd għandhom jiġu applikati mingħajr ħsara għar-rekwiżiti tad-Direttiva tal-Kunsill 91/493/KEE tat-22 ta' Lulju 1991 li jistabbilixxi l-kondizzjonijiet tas-saħħa għall-produzzjoni u t-tqegħid fuq is-suq ta' prodotti tas-sajd [4].
(b) Sakemm tiġi addotta d-Deċiżjoni tal-Kummissjoni taħt id-Direttiva 91/493, il-kriterji għal ħut li mhuwiex xieraq għal konsum mill-bniedem huma mniżżlin fil-kategorija "mhux ammessi" fl-Anness I għal dan ir-Regolament:
L-Artikolu 2
1. Prodotti tas-sajd, kif speċifikati fl-Artikolu 3, ta' oriġini Komunitarja jew minn pajjiżi terzi, jistgħu jinbiegħu biss jekk jissodisfaw il-ħtieġa ta' dan ir-Regolament.
2. Dan ir-Regolament m'għandux, madankollu, japplika għal kwantitajiet żgħar ta' prodotti li jiġu mqassma direttament lill-bejjiegħa bl-imnut jew konsumaturi mis-sajjieda tax-xatt.
3. Regoli dettaljati għall-applikazzjoni ta' dan l-Artikolu għandhom jiġu addottati skond il-proċedura stabbilita fl-Artikolu 32 tar-Regolament bażiku.
L-Artikolu 3
1. L-istandards komuni ta' tqegħid fis-suq qegħdin huma stabbiliti b'dan il-mezz għall-prodotti li ġejjin:
(a) Ħut ta' l-ilma baħar li jaqgħu taħt il-kodiċi NM 0302:
- barbun tat-tbajja' (Pleuronectes platessa),
- alonga jew tonn tal-pinen twal (Thunnus alalunga),
- tonn tal-pinna blu (Thunnus thynnus),
- tonn ta' għajnejh kbar (Thunnus jew Parathunnus obesus),
- aringa ta' l-ispeċi Clupea harengus,
- merluzz ta' l-ispeċi Gadus Morhua,
- sardin ta' l-ispeċi Sardina pilchardus,
- bakkaljaw (Melanogrammus aeglefinus),
- lipp (Pollachius virens),
- pollakkju (Pollachius pollachius),
- kavall ta' l-ispeċi Scomber scombrus,
- kavall ta' l-ispeċi Scomber japonicus,
- sawrell (Trachurus spp.),
- dogfish (Squalus acanthias u Scyliorhinus spp.),
- redfish (Sebastes spp.),
- merlangu (Merlangius merlangus),
- stokkafixx (Micromestistius poutassou jew Gadus poutassou),
- ling (Molva spp.),
- inċova (Engraulis spp.),
- merluzz ta' l-ispeċi ta' Merluccius merluccius,
- megrim (Lepidorhombus spp.),
- Rajja (Brama spp.),
- petriċa (Lophius spp.),
- barbun (Limanda limanda),
- lingwata (Microstomus kitt),
- pouting (Trisopterus luscus), u meluzz fqir/merluzz tal-Mediterran (Trisopterus minutus),
- vopa (Boops boops)
- picarel (Maena smaris),
- conger (Conger conger),
- gurnard (Trigla spp.),
- mulett (Mugil spp.),
- Raja (Raja spp.),
- Flounder komuni (Platichthys flesus),
- lingwata (Solea spp.),
- scabbardfish (Lepidopus caudatus u Aphanopus carbo);
(b) Krustaċji li jaqgħu taħt il-kodiċi NM 0306 kemm jekk jiġu ppreżentati ħajjin, friski jew imkesħin, jew imsajrin permezz ta' fwar jew b'togħlija fl-ilma:
- gambli (Crangon crangon) jew gambli pandalid (Pandalus borealis),
- granċijiet li jittieklu (Cancer pagurus),
- awwisti tan-Norveġja (Nephrops norvegicus);
(ċ) Ċefalojdi li jaqgħu taħt il-kodiċi NM 0307:
- siċċ (Sepia officinalis u Rossia macrosoma).
2. L-istandards komuni ta' tqegħid fis-suq msemmijin fil-paragrafu 1 għandhom jinkludu:
(a) kategoriji tal-freskezza; u
(b) kategoriji ta' daqs.
B. Kategoriji ta' freskezza
L-Artikolu 4
1. Il-kategorija ta' freskezza ta' kull lott għandha tiġi stabbilita fuq il-bażi tal-freskezza tal-prodott u numru ta' ħtiġiet addizzjonali.
Il-freskezza għandha tiġi mfissra b'riferenza għal gradazzjonijiet speċjali għal tipi differenti ta' prodotti stipulati fl-Anness I.
2. Fuq il-bażi tal-gradazzjonijiet imsemmijin fil-paragrafu 1, prodotti kif speċifikati fl-Artikolu 3 għandhom jiġu kklassifikati skond il-lott f'waħda mill-kategoriji ta' freskezza li ġejjin:
(a) Extra, A jew B fil-każ ta' ħut, selachii, ċefalojdi u awwisti tan-Norveġja;
(b) Extra jew A fil-każ ta' gambli.
Iżda, l-awwisti tan-Norveġja ħajjin għandhom jiġu kklassifikati fil-kategorija E.
3. Ġranċ kif speċifikat fl-Artikolu 3 m'għandux ikun soġġett għal standards ta' freskezza speċifiċi.
Iżda, jistgħu jitqegħdu fis-suq ġranċijiet sħaħ biss, bl-esklużżjoni ta' nisa bil-bajd jew ġranċijiet tal-qoxra ratba.
L-Artikolu 5
1. Kull lott għandu jkun fih prodotti ta' l-istess grad ta' freskezza. Iżda, m'hemmx bżonn li lott żgħir jkun ta' freskezza uniformi; jekk ma jkunx, il-lott għandu jitqiegħed fl-aktar kategorija ta' freskezza baxxa rappreżentata fih.
2. Il-kategorija ta' freskezza għandha tkun immarkata b'mod ċar u mingħajr ma tista' titħassar, f'ittri li jkun kbar għallinqas 5 ċm, fuq tikketti mehmużin mal-lott.
L-Artikolu 6
1. Ħut, selachii, ċefalojdi u awwisti tan-Norveġja kif speċifikati fl-Artikolu 3 mqegħdin skond il-lott fil-kategorija B m'għandhomx ikun eleġibbli, sal-punt safejn ikun ikkunċernat dak il-lott, għall-għajnuna finanzjarja mogħtija għall-irtirar kif hemm stipulat fl-Artikoli 12, 12(a), 14 u 15 tar-Regolament bażiku.
2. Ħut, selachii, ċefalojdi u awwisti tan-Norveġja fil-kategorija ta' freskezza Extra għandhom ikunu ħielsa minn marki ta' tagħfis, feriti tebgħat u skolorazzjoni gravi.
3. Ħut, selachii, ċefalojdi u awwisti tan-Norveġja fil-kategorija tal-freskezza A għandhom jkunu ħielsa minn tebgħat jew skolorazzjoni gravi. Proporzjonijiet żgħar ħafna b'marki ta' tagħfis ħfief u feriti superfiċjali għandhom jiġu tollerati.
4. Għal ħut, selachii, ċefalojdi u awwisti tan-Norveġja fil-kategorija ta' freskezza B, proporzjonijiet żgħar ta' marki ta' tagħfis u feriti superfiċjali għandhom jkunu tollerati. Il-ħut għandu jkun ħieles minn tebgħat u skolorazzjoni gravi.
5. Meta prodotti jkunu qegħdin jiġu kklassifikati skond il-kategorija tal-freskezza, mingħajr preġudizzju għar-regoli tas-saħħa applikabbli, il-preżenza ta' parasiti viżibbli u l-effett possibbli tagħhom fuq il-kwalità tal-prodott għandhom jitqiesu wkoll, b'tolleranza għat-tip tal-prodott u għall-preżentazzjoni tiegħu.
6. Regoli dettaljati għall-applikazzjoni ta' dan l-Artikolu għandhom jiġu adottati, fejn meħtieġ, skond il-proċedura stabbilita fl-Artikolu 32 tar-Regolament bażiku.
Ċ. Kategoriji tad-daqs
L-Artikolu 7
1. Prodotti kif speċifikati fl-Artikolu 3 għandhom jitkejlu skond il-piż jew skond in-numru kull kilogramm. Iżda, gambli u ġranċijiet, għandhom jiġu gradati f'kategoriji tad-daqs skond il-wisa' tal-qoxra.
2. Id-daqsijiet minimi stabbiliti permezz ta' dan ir-Regolament, skond l-iskali stabbiliti fl-Anness II, għandhom japplikaw mingħajr ħsara għat-tulijiet minimi meħtieġa hawn taħt:
- Ir-Regolament tal-Kunsill (KEE) Nru 1866/86 tat-12 ta' Ġunju 1986 li jistabbilixxi ċerti miżuri tekniċi għall-konservazzjoni tar-riżorsi tas-sajd fl-ilmijiet tal-Baħar Baltiku, il-Belts u s-Sound [5],
- Ir-Regolament tal-Kunsill (KEE) Nru 3094/86 tas-7 ta' Ottubru 1986 li jistabbilixxi ċerti metodi tekniċi għall-konservazzjoni ta' riżorsi tas-sajd [6],
- Ir-Regolament tal-Kunsill (KEE) Nru 1626/94 tas-27 ta' Ġunju 1994 li jistabbilixxi ċerti miżuri tekniċi għall-konservazzjoni ta' riżorsi tas-sajd fil-Mediterran [7].
Għall-għanijiet ta' kontroll mill-awtoritajiet kompetenti, l-ispeċi koperti mill-istandards ta' tqegħid fis-suq għandhom jirrispettaw id-daqs bijoloġiku minimu kif stipulat u li huwa mniżżel fl-Anness II.
L-Artikolu 8
1. Il-lottijiet għandhom jitqiegħdu fil-kategoriji tad-daqs skond l-iskala stabbilita fl-Anness II.
2. Kull lott għandhu jkun fih prodotti ta' l-istess daqs. Madankollu, m'hemmx għalfejn li lott żgħir jkun ta' daqs uniformi; jekk ma jkunx uniformi, l-lott għandu jitqiegħed fl-inqas kategorija tad-daqs rappreżentata fih.
3. Il-kategorija tad-daqs u l-preżentazzjoni għandhom jiġu mmarkati b'mod ċar u b'mod li ma jistax jitħassar, b'ittri li huma ta' l-inqas 5 ċm fit-tul, fuq tikketti li jithemżu mal-lott.
Il-piż nett f'kilogrammi għandu jkun immarkat b'mod ċar u li jinqara fuq kull lott. Fejn il-lottijiet jitqiegħdu għall-bejgħ f'kaxex standard, m'hemmx bżonn li jintwera l-piż nett jekk ikun jidher il-kontenut tal-kaxxa, meta jintiżnu qabel ma jitqiegħdu għall-bejgħ, sabiex jikkorrispondu mal-kontenut presunt imfisser f'kilogrammi.
4. Regoli dettaljati għall-applikazzjoni ta' dan l-Artikolu, b'mod partikolari dawk li għandhom x'jaqsmu mal-metodu ta' l-użin u l-istabbiliment ta' varjazzjoni fil-piż nett, aktar jew taħt dak immarkat jew presunt permess għal kull lott, għandhom jiġu addottati skond il-proċedura stabbilita fl-Artikolu 32 tar-Regolament bażiku.
L-Artikolu 9
Speċi pelagiċi jistgħu jiġu ggradati f'kategoriji differenti ta' freskezza u ta' daqs fuq il-bażi ta' sistema ta' teħid ta' kampjuni. Din is-sistema għandha tiżgura li l-freskezza u d-daqs tal-prodotti fil-lott tkun kemm jista' jkun uniformi.
Regoli dettaljati għall-applikazzjoni ta' dan l-Artikolu, b'mod partikolari għall-istabbiliment tan-numru ta' kampjuni li għandhom jittieħdu, il-piż jew volum ta' ħut f'kull kampjun, u l-metodi għall-valutazzjoni tal-gradazzjoni u l-verifika tal-piż tal-lottijiet offerti għall-bejgħ għandhom jiġu addottati skond il-proċedura stabbilita fl-Artikolu 32 tar-Regolament bażiku.
L-Artikolu 10
Sabiex jiġu żgurati fornimenti lokali ta' gambli u granċijiet għal ċerti żoni kostali tal-Komunità, jistgħu jiġu addottati eżenzjonijiet mill-prezzijiet minimi speċifikati għal dawn il-prodotti fl-Anness II.
Għandhom jiġu stabbiliti ż-żoni msemmija u d-daqs ta' tqegħid fis-suq li jikkorrispondi addottat skond il-proċedura stabbilita fl-Artikolu 32 tar-Regolament bażiku.
D. Prodotti minn pajjiżi terzi
L-Artikolu 11
1. Mingħajr preġudizzju għall-Artikolu 2(1), prodotti kif speċifikati fl-Artikolu 3 importati minn pajjiżi terzi għandhom jitpoġġew fuq is-suq biss jekk ikunu ppreżentati f'pakketti li fuqhom ikun hemm immarkat b'mod ċar u li jinqara t-tagħrif li ġej:
- il-pajjiż ta' l-oriġini, stampat f'ittri Rumani għoljin ta' l-inqas 20 mm,
- l-isem xjentifiku tal-prodott u l-isem tal-kummerċ tiegħu,
- il-preżentazzjoni,
- il-kategoriji ta' freskezza u daqs,
- il-piż nett f'kilogrammi ta' prodotti fil-pakkett,
- id-data tal-gradazzjoni u d-data meta nbagħat,
- l-isem u indirizz tal-fornitur.
2. Madankollu, prodotti kif speċifikati fl-Artikolu 3 li jitħattew f'port tal-Komunità direttament mill-postijiet tas-sajd mill-vapuri li jtajru l-bandiera ta' pajjiż terz, u maħsubin biex jitpoġġew fuq is-suq, għandhom ikunu soġġetti għall-istess dispożizzjonijiet bħal dawk applikabbli għal qabdiet tal-Komunità, mingħajr ħsara għar-Regolament (KE) Nru 1093/94 [8].
E. Dispożizzjonijiet finali
L-Artikolu 12
1. L-industrija tas-sajd għandha tiggrada l-prodotti tas-sajd għall-kategoriji ta' freskezza Extra, A u B u għad-daqs f'kollaborazzjoni ma' esperti maħturin għal dak il-għan mill-organizzazzjonijiet tal-kummerċ involuti. L-Istati Membri għandhom jesegwixxu kontrolli biex jiżguraw konformità mad-dispożizzjonijiet ta' dan l-Artikolu.
2. Fil-każ li l-gradazzjoni ma tiġix esegwita skond il-proċedura li hemm dispożizzjoni għaliha fil-paragrafu 1, l-awtoritajiet kompetenti nazzjonali jistgħu jagħmlu l-gradazzjoni huma stess.
L-Artikolu 13
Kull Stat Membru għandu jipprovdi lill-Istati Membri l-oħra u lill-Kummissjoni, sa mhux aktar tard minn xahar qabel ma jidħol fis-seħħ dan ir-Regolament, b'lista ta' l-ismijiet u ta' l-indirizzi ta' l-esperti u ta' l-organizzazzjonijiet tal-kummerċ msemmija fl-Artikolu 12. L-Istati Membri l-oħra u l-Kummissjoni għandhom ikunu infurmati b'kull emenda għal-lista.
L-Artikolu 14
Qabel il-31 ta' Diċembru 2001, il-Kummissjoni għandha tissottometti rapport dwar ir-riżultati ta' l-applikazzjoni ta' l-Artikolu 6(1), akkumpanjat, jekk meħtieġ, minn proposti xierqa.
L-Artikolu 15
Ir-Regolamenti (KEE) Nru 103/76 u (KEE) Nru 104/76 huma b'dan il-mezz imħassra. Riferenzi għal dawk ir-Regolamenti għandhom jinftehmu li japplikaw għal dan ir-Regolament.
L-Artikolu 16
1. Dan ir-Regolament għandu jidħol fis-seħħ fl-1 ta' Jannar 1997.
2. Minkejja il-paragrafu 1, id-dispożizzjonijiet ta' l-Artikolu 6(1) għandhom japplikaw mill-1 ta' Jannar 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta' Novembru 1996.

Labels: 7
3
6